На працягу першага пяцігоддзя ўся дзейнасць Арггрупы была скіравана на камплектаванне калекцый. Ужо на працягу толькі 1957 года яе супрацоўнікі правялі 7 экспедыцый, а таксама 20 выездаў на месцы правядзення археалагічных раскопак. У выніку было сабрана каля 3 тысяч прадметаў. У другой палове 1950-х супрацоўнікі аддзела першабытна-абшчыннага ладу сумесна з сектарам археалогіі Інстытута гісторыі АН БССР правялі раскопкі палеалітычных стаянак “Елісеевічы”, “Юравічы”, неалітычных стаянак “Трафімавы кусты”, “Белая града” Навагрудскага раёна, а таксама курганных могільнікаў каля вёскі Хадасовічы Гомельскай вобласці. У зімовы перыяд у музеі вывучалі і апрацоўвалі помнікі зарубінецкай культуры з раскопак селішчаў “Адаменка” Быхаўскага раёна, матэрыялы гарадзішча “Таўкач” Полацкага раёна, палеалітычных стаянак “Бердыж”, “Журавель”, “Падлужжа” Чачэрскага раёна, “Каромка” Рагачоўскага раёна, “Добры бор” Баранавіцкага раёна.